Bonifacius etc:a venerabili fratri … episcopo Strenginensi salutem etc:a. Dignum arbitramur etc:a. Volentes itaque dilectum filium Erlandum Petri, canonicum ecclesie Aboensis apud nos de uite ac morum honestate alijsque probitatis et virtutum meritis multipliciter commendatum, horum intuitu fauore prosequi gratioso fraternitati tue per apostolica scripta mandamus, quatinus, si post diligentem examinationem prefatum Erlandum, qui presbyter est, ad hoc ydoneum esse reppereris, ei de canonicatu ecclesie Vpsalensis, in qua maiores, medie et minores prebende fore noscuntur, cum plenitudine iuris canonici auctoritate nostra prouideas, …. et, si per eandem examinationem prefatum Erlandum bene legere, bene construere et bene cantare ac congrue loqui latinis verbis et alias ad prebendam minorem ipsius ecclesie Vpsalensis et beneficium curatum ydoneum esse reppereris, etiam si dictus Erlandus non bene cantaret, dummodo in tuis manibus iuret ad sancta Dei euangelia, quod infra annum a tempore examinationis huiusmodi computandum bene cantare addiscet, cum cura uel sine cura, et si ita esse non inueneris, ipseque Erlandus non bene cantet et non iurauerit, ut prefertur, dummodo ipsum alias ad obtinendum minorem prebendam huiusmodi et beneficium sine cura ydoneum esse reppereris, super quibus tuam conscientiam oneramus, prebendam minorem ipsius ecclesie Vpsalensis et beneficium ecclesiasticum sine cura dumtaxat, cuiusquidem beneficij fructus, redditus et prouentus, si cum cura vigintiquinque, si uero sine cura fuerit, decem et octo marcharum argenti secundum communem extimationem valorem annuum non excedant, ad collationem, prouisionem, presentationem seu quamuis aliam dispositionem venerabilis fratris nostri archiepiscopi Vpsalensis et dilectorum filiorum .. archidiaconi, .. prepositi, .. decani et capituli, singulorumque canonicorum et personarum predicte ecclesie Vpsalensis communiter uel diuisim pertinens, dummodo huiusmodi beneficium canonicatus et prebenda cathedralis ecclesie non fuerit, si qua uacat ad presens, aut cum simul uel successiue uacauerint, ….. conferenda eidem Erlando post acceptationem huiusmodi cum omnibus iuribus et pertinentijs suis donationi tue auctoritate nostra reserues, … non obstantibus … , quod nos eidem Erlando, ut asserit, de canonicatu sub expectatione minoris prebende ecclesie Aboensis predicte necnon de beneficio ecclesiastico cum cura uel sine cura uacante uel uacaturo ad collationem, prouisionem, presentationem seu quamuis aliam dispositionem venerabilis fratris nostri .. episcopi Aboensis et diectorum filiorum .. archidiaconi et capituli (ac) singulorumque canonicorum et personarum dicte ecclesie Aboensis communiter uel diuisim pertinente per alias nostras litteras gratiose mandauimus prouideri, quasquidem litteras et processus habitos per easdem et quecunque inde secuta, quo ad curatum beneficium dumtaxat, exnunc cassamus et irritamus ac nullius esse uolumus roboris uel momenti. Volumus etiam, quod post quinquennium a data presentium litterarum computandum uigore earundem idem Erlandus aliquam prebendam seu aliquod beneficium nequeat acceptare, nec de illa seu illo sibi facere prouideri, quodque, si interim presentium uigore in dicta Vpsalensi ecclesia in canonicum non fuerit receptus et inibi prebendam aliquam non acceptauerit et de illa prouideri sibi fecerit, extunc ipsius ecclesie Vpsalensis canonicus esse desistat, decernentes irritum et inane, si secus super hijs actum fuerit in premissis …. Datum Rome apud Sanctum Petrum nono kalendas februarij anno quintodecimo. Jac. xxiiii. de Teramo.